Raadslede in hof oor bakleiery by vergadering | Maroela Media
Die aanklagte hou verband met 'n gewelddadige bakleiery tydens 'n vergadering verlede jaar in November. Maroela Media het vroeër berig 'n raadsvergadering het met 'n skoot geëindig waarna twee raadslede na 'n hospitaal vervoer is. Daar het volgens berigte 'n onderonsie tussen ANC- en DA-raadslede ontstaan.
Gamalihleli Maqula (28) en Andile Lungisa (39) het Dinsdag afsonderlik in die hof verskyn. Die twee het hulself na die onderonsie aan die polisie oorgegee en is tans uit op borgtog van R1 000 elk.
Maqula is vroeër skuldig bevind op aanklag van die ontvoering en aanranding van 'n tienerseun en dien tans korrektiewe toesig uit. Maqula se saak is tot 30 Maart uitgestel vir die staat om videomateriaal te bekom.
Die saak teen Lungisa is ook tot 30 Maart uitgestel, aangesien die staat nog wag vir 'n verklaring van 'n getuie.
Volgens bronne het Maqula die DA se hoofsweep, Werner Senekal, met 'n skerp voorwerp in die rug gesteek terwyl Lungisa glo DA-raadslid Rano Kayser met 'n glasbeker oor sy kop geslaan het.
Die twee mans word in die hof ondersteun deur mede-ANC-lede insluitend die partyleier en voormalige adjunk-burgemeester Bicks Ndoni. Ndoni het gesê die party sal nie by die saak inmeng nie en hulle verwag dat geregtigheid sal geskied. "Politieke sake moet polities opgelos word. Ek glo ook daar is sekere raadslede wat die polisie genader het om aanklagte aanhangig te maak. Ons is nog nie heeltemal seker wie nie, maar die saak duur voort. Ons hoop die sake sal opgelos word, maar hierdie prosesse is buite ons beheer," het hy gesê.
Ndoni het gesê die speaker, Jonathan Lawack, kon die situasie beter hanteer het. "Ons het van die begin af gesê dinge kon beter hanteer gewees het. Die manier hoe die vergadering hanteer is, daar was chaos en dinge het versleg. Die speaker moet altyd sy oordeel gebruik wanneer kwessies opduik, jy kan nie met 'n raadsvergadering aangaan as daar chaos is nie. En sodra daar chaos is, moet die vergadering verdaag."
Hoe is dit moontlik dat 'n ontvoerder en aanrander op 'n tiener op die raad dien. Dit wil my voorkom of hy die ministers volg
Lyk my hoe n groter krimineel jy is, hoe beter is jou kanse om president van die land te word. En jy moes kleispeel in graad 1 gedruip het, en toe skool verlaat het.
Ag kom by julle is nie kinders nie ANC stel bietjie voorbeeld vir julle jeug maar nee wil alles met geweld en brand en wat nog regmaak julle gaan nerens kom nie. So word Groot ANC.
Mooi, so kan hulle asseblief nou ophou om mekaar "honourable" te noem? Of is dit "horrible"?
Ek dink dit is horrible comrad. Die hartseer is dat die ANC polities en moreel bankrot is en niks meer konstruktief het om aan te bied. Dit verklaar ook hulle walglike optrede en handelinge. Dit is al baie kere gesê maar hier is 'n duidelike geval van die vis wat van sy kop af vrot word. Ons moet net vasbyt, hulle gaan hulleself uit faseer.